section_heading: Padobranstvo
paragraph_text: Na međunarodnoj zrakoplovnoj izložbi od 28. svibnja do 13. lipnja 1938. godine u Beogradu Katarina prva skače sa 100 metara visokog tornja s unaprijed otvorenim padobranom. Kupola padobrana bila je svezana konopom te se spuštanje uz pomoć elektromotora izvodilo jednoliko. Dana 5. lipnja 1938. uporno nagovara organizatore aeromitinga da joj se dozvoli skok s padobranom iz aviona. Ispočetka su njeni zahtjevi shvaćani neozbiljno ali joj se na kraju upornost isplatila te Katarina izvodi svoj prvi skok s 1500 m visine i postaje prva žena padobranac na ovim prostorima. Pri doskoku je iščašila nogu što nije umanjilo njenu popularnost, a dobila je i tadašnje vojno odlikovanje.